સ્કૂટી ખખડ્યું, નિરાલી આવી. સ્કૂટર સ્ટેન્ડ પર ચઢાવતાં એણે નજર કરી. મા ઊભી હતી. પણ રોજની મા અને આજની મામાં કેમ આટલો બધો ફરક લાગતો હતો ? મા એકાએક વાંકી વળી ગઈ હોય, ઘરડી થઈ ગઈ હોય એવી લાગતી હતી કે પછી એ માત્ર ભ્રમ હતો ? ઘરમાં દાખલ થતાં પહેલાં એ થાંભલાને અઢેલીને ઊભેલી મા પાસે ગઈ. વહાલથી માને ગળે વીંટળાઈ ને પછી ઘરમાં ગઈ. રૂમમાં ચોપડા મૂકીને પાછી આવી, પંખો કર્યો, સોફા પર બેઠી. મા પાણી લાવી, સામેના સોફા પર બેઠી, પણ કશું પૂછ્યું નહીં.